กรุงไทยยูโอบีขายตราสารหนี้ในนอก
บลจ.กรุงไทย ขาย 2 กองทุนตราสารหนี้ เน้นลงทุนอิสราเอล 6 เดือน
17 ส.ค. 2554

บลจ.กรุงไทย ขาย 2 กองทุนตราสารหนี้ เน้นลงทุนอิสราเอล 6 เดือน 
ชูจ่าย 2.8% ต่อปี พันธบัตรในไทย 3 เดือน จ่าย 2.1% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า ตั้งแต่วันที่ 30 มี.ค.นี้ บริษัทเปิดจำหน่าย 2 กองทุนตราสารหนี้ทั้งในและต่างประเทศ ลงทุนระยะสั้นไม่เกิน 6 เดือน โดยกองทุนเปิดกรุงไทยธนทรัพย์ บี (KTSUPB) อายุโครงการ 6 เดือน มูลค่า 1,000 ล้านบาท เสนอขายถึงวันที่ 4 เม.ย. 2554 
กองทุนเน้นลงทุนในตั๋วเงินคลังของรัฐบาลอิสราเอล ซึ่งได้เรตติ้ง A/A1/Positive จากสถาบันจัดอันดับเอสแอนด์พี ประมาณ 75% ของมูลค่าทรัพย์สินสุทธิ และที่เหลือลงทุนในตั๋วแลกเงินของสถาบันการเงินหรือกิจการเอกชนในประเทศ ผลตอบแทนประมาณ 2.8% ต่อปี ป้องกันความเสี่ยงอัตราแลกเปลี่ยน
นอกจากนี้ อยู่ระหว่างเปิดจำหน่ายกองทุนเปิดกรุงไทยประจำ 3 เดือนคุ้มครองเงินต้น 1 (KTFIX3M1) ถึงวันที่ 1 เม.ย. 2554 อายุโครงการ 3 เดือน มูลค่า 2,000 ล้านบาท ลงทุนในพันธบัตรภาครัฐในประเทศ ประมาณ 99% ของมูลค่าทรัพย์สินสุทธิของกองทุน ผลตอบแทนประมาณ 2.1% ต่อปี 
บลจ.ยูโอบี เปิดขาย 2 กองทุน วันที่ 29 มี.ค.–4 เม.ย. 2554 ได้แก่ กองทุนเปิด ยูโอบี เอฟไอ พลัส พลัส 6/2 อายุประมาณ 6 เดือน ลงทุนในตราสารหนี้ทั้งในและต่างประเทศที่มีอันดับความน่าเชื่อถืออยู่ในอันดับที่สามารถลงทุนได้ เช่น พันธบัตรรัฐบาล ตั๋วแลกเงินธนาคารพาณิชย์ เงินฝากธนาคารพาณิชย์ และตราสารหนี้ที่ออกโดยบริษัทเอกชนทั่วไป
กองทุนเปิด ยูโอบี เอสบี 6/9 อายุโครงการประมาณ 6 เดือน ลงทุนในตราสารหนี้ในประเทศ ได้แก่ พันธบัตรรัฐบาล ตั๋วแลกเงินของธนาคารพาณิชย์ และเงินฝากในธนาคารพาณิชย์